མུ་མཐུད་བཀའ་སློབ་གནང་དོན།ནམ་རྒྱུན་ངས་ནང་ཆོས་ངོ་སྤྲོད་བྱེད་ཀྱི་ཡོད།སྔོན་ལ་ནང་ཆོས་ངོ་སྤྲོད་བྱེད་རྒྱུ་ཡིན།དེ་ལ་ང་ཚོར་ནམ་རྒྱུན་ཚོར་བ་བདེ་སྡུག་གཉིས་ཡོད་པ་རེད།ཚོར་བ་བདེ་བ་དེ་འདོད་པ་དང།ཚོར་བ་སྡུག་བསྔལ་དེ་མི་འདོད་པ་རེད།དེ་མི་ཙམ་དུ་མ་ཟད་སྲོག་ཆགས་གྲོག་སྦུར་ཚུན་ཆད་ལ་ཡོད་བསྡད་པ་ཞིག་རེད།དེ་ཡོང་བ་དེ་ཡང་ངའོ་སྙམ་པའི་བློ་ཞིག་ཡོད་པ་དང་བློ་དང་འབྲེལ་ནས་ཚོར་བ་བདེ་སྡུག་ཡོད་པ་དང།དེ་དང་འབྲེལ་ནས་བདེ་བ་འདོད་པ་དང་སྡུག་བསྔལ་མི་འདོད་པ་དེ་ངང་གིས་ཡོད་པ་ཞིག་རེད།ཚོར་བ་བདེ་སྡུག་དེ་ལ་བསམ་བློ་ཡག་པོ་བཏང་ན།སྒོ་ལྔའི་ཤེས་པ་གཙོ་བོ་ལུས་ཚོར་ལ་བརྟེན་པའི་བདེ་སྡུག་ཅིག་དང།ལུས་ཚོར་ལ་མ་བརྟེན་པར་ཡིད་བློ་རང་གི་སྟེང་ནས་བདེ་སྡུག་ཡོང་བསྡད་པ་ཞིག་ཡོད་རེད།དཔེར་ན།རྒྱུ་མཚན་ཡོད་མེད་ལ་མ་ལྟོས་པར་དངངས་སྐྲག་སྐྱེ་བ་དང།དེ་བཞིན་ཡིད་བློའི་སྒང་ལ་ཕྲག་དོག་ཤུགས་ཆེན་པོ་སྐྱེ་བ་ལ་སོགས་པ་དེ་ཚོ་ལུས་ཚོར་གྱི་སྐད་ཆ་མ་རེད།ཡིད་བློའི་སྒང་ནས་ཡོང་བསྡད་པ་ཞིག་རེད།